google/wiki40b huggingface dataset:
Šakutė

Istorija

Pirmaisiais šakučių prototipais galima laikyti dvišakus pagalius skirtus kepti mėsai virš ugnies. Mažesnio dydžio jos vėliau buvo naudojamos ir virtuvėse maisto gaminimui, tačiau kaip stalo įrankiai nenaudotos.
Iki atsirandant šakutėms europiečiai naudojosi tik peiliais ir šaukštais, paprastai maistą imdavo rankomis, kartais naudodavosi dviem peiliais. Pirmą kartą šakutė rašytiniuose šaltiniuose minima IX a. Pradžioje turėjo tik du smaigalius. Nedidelės tridantės šakutės atsirado Artimuosiuose Rytuose, pirmiausia Bizantijoje, iš kur per vedybas tarp monarchų dinastijų pateko į vėlyvojo Renesanso Italiją. Europoje šakutės ilgai negalėjo įsitvirtinti, nes pasirodžius pirmosioms šakutėms XI a. jos buvo bažnyčios uždraustos. Tai buvo grindžiama tuo, kad Dievo duotas maistas turi būti valgomas Dievo duotais pirštais. Italijoje šakutės išpopuliarėjo XIV a., o iki XVII a. tapo privalomu stalo įrankiu aukštuomenėje ir tarp miestiečių.
Šiaurės Europoje šakutė pasirodė žymiai vėliau. Pirmą kartą anglų kalba aprašė Thomas Coryat savo knygoje apie kelionę po Italiją 1611 m., tačiau Anglijoje šakutė plačiau paplito tik XVIII a. Šakutė su išlenktais smaigaliais pasirodė Vokietijoje XVIII a. XIX a. pradžioje įprastos šakutės buvo keturiais smaigaliais.
Tamperė

Istorija

1775 m. Tamperę, kaip turgavietę, įkūrė Gustavas III, Švedijos karalius, o 1779 m. jai buvo suteiktos miesto teisės. Tuo metu tai buvo mažas, kelių km² ploto miestelis.
Kaip pramonės ir prekybos centras Tamperė išaugo XIX a. XIX a. antroje pusėje Tamperėje buvo beveik pusė visos Suomijos pramoninės darbo jėgos. Čia susikaupusi pramonė leido miestą pavadinti „Šiaurės Mančesteriu“. Ties miestu nuo 1918 m. kovo 15 d. iki balandžio 6 d. vyko Tamperės mūšis, kuriame Suomijos kariuomenė nugalėjo vietos komunistų raudonąją gvardiją, o dar po mėnesio Suomijos pilietinis karas baigėsi.
Aloyzas Ragulskis

Darbinė veikla

Lietuvos hidromelioracijos mokslinio tyrimo institutas, vyresnysis mokslinis bendradarbis.
Atliko mokslinius tyrimus melioracijos darbų mechanizavimo ir taikomosios gruntų mechanikos srityse. Jų pagrindu paskelbė eilę mokslinių straipsnių.
Jablonkos valsčius

Istorija

Valsčius egzistavo Rusijos imperijos, Lenkijos Kongreso karalystės laikais. 1868 m. valsčiaus buvusioje teritorijoje įkurtas Chojanų valsčius.
Vatutinė

Istorija

Įkurtas 1947 m. kaip rusvųjų anglių kalnakasybos centras ir vadintas Šachtinskaja. 1949 m. pervadintas generolo Nikolajaus Vatutino garbei. 1952 m. suteiktas miesto statusas. Pastatyta šiluminė elektrinė. XX a. pab. anglių ištekliai išseko ir kasyklos uždarytos.
Bazilika

Bazilika – pailgo stačiakampio formos katalikų bažnyčia, dažniausiai trijų navų, kurių vidurinė aukščiausia ir atskirta nuo šoninių kolonomis. Terminu Bazilika taip pat yra vadinama ir popiežiaus suteikiama aukščiausio rango bažnyčių titulas. Didžiosios bazilikos titulą turi 6 bažnyčios: keturios Romoje ir dvi Asyžiuje. Daugiau nei 1500 svarbiausių bažnyčių pasaulyje turi mažosios bazilikos titulą.

Istorija ir architektūra

Bazilikos tipo bažnyčios IV a. dažniausiai buvo kryžiaus, o nuo IX a. – kryžiškojo kupolinio plano. Nuo XI a. bazilikose pradėti mūryti skliautai. Bazilikos gali priklausyti įvairių laikotarpių architektūrai – bizantinei, romaninei, gotikinei, renesansinei, barokinei.
Jurgis Tiškevičius Logoiskis IV

Biografija

Kilęs iš Lietuvos didikų Tiškevičių giminės Lahoisko šakos.Tėvas Jurgis Tiškevičius. Motina Teodora Valavičiūtė (Wołłowicz). Broliai Petras, Jonas Eustachijus, Aleksandras, iš pirmosios tėvo santuokos – Teodoras Frederikas ir Martynas Tiškevičiai.

Veikla

Katalikų kunigas, vienuolis jėzuitas.
Pasaulio regbio čempionatas

Istorija

Mintis surengti pasaulio regbio čempionatą Tarptautinė regbio futbolo tarybai (IRFB) buvo pasiūlyta dar šeštajame dešimtmetyje, bet dėl griežtai mėgėjiško požiūrio į sportą jos buvo atsisakyta. Galiausiai devintajame dešimtmetyje labiau komercializuotos Australijos regbio sąjunga ir Naujosios Zelandijos regbio sąjunga pasisiūlė nepriklausomai surengti pasaulio čempionatą. IRFB, neturėdama kur trauktis, sutiko šį klausimą nagrinėti viešai. Australija, Naujoji Zelandija ir Prancūzija nuo pat pradžių labai palaikė iniciatyvą. Pietų Afrikos Respublika, nors ir žinodama, kad dėl apartheido jai nebus leista dalyvauti, IRFB valdyboje taip pat balsavo už pasiūlymą. To užteko, kad idėja nebūtų atmesta. Iki pakartotinio balsavimo buvo palenkti po vieną Anglijos ir Velso atstovą ir pasaulio regbio čempionatui buvo pritarta 10 balsų prieš 6.
Pirmasis pasaulio regbio čempiontas buvo surengtas 1987 m. Australijoje ir Naujoje Zelandijoje. Turnyre dalyvavo 16 kviestinių rinktinių. Po demokratinių rinkimų 1992 m. PAR buvo patikėta 1995 m. surengti trečiąjį pasaulio čempionatą. Jame PAR rinktinė ir nugalėjo. Šio turnyro pagrindu 2009 m. buvo sukurtas filmas Nenugalimas. 2003 m. Australijoje vykusį V pasaulio regbio čempionatą pirmą kartą laimėjo Anglijos regbio rinktinė. Ji tapo pirmąja ir iki šiol vienintele Šiaurės pusrutulio rinktine laimėjusia šį turnyrą.
Panočiai

Istorija

Pagal lenkų valdžios 1921 m. atliktą surašymą kaime gyveno 111 žmonių, iš kurių visi užsirašė lietuviais. 1982 m. prijungtas Slučajaus kaimas.
LTSR metais buvo Kaniavos apylinkės centras.

Aplinkinės gyvenvietės

VARĖNA – 19 km 
 Vydeniai – 9 km
Dubičiai – 12 km
Kauno spaustuvė

Kauno spaustuvė – spaustuvė Kaune, įsteigta 1930 m., atpirkus ją iš M. Kuktos.

Istorija

Savininkas V. Vebras. Spaustuvėje buvo spausdinami laikraščiai „Naujos žinios“ ir „Rytmetinės naujos žinios“, „Šventadienis“ (juos leido V. Vebras), leidiniai „Verslas“, „Amatininkas“, „Tėvų žemė“, „Aukso keliai“, „Naujas pasaulis“, „Iliustruotas pasaulis“, „Pasaulio lietuvis“, taip pat knygos, Lietuvos kariuomenės blankai.
Global Cebu FC

Istorija

Klubas įkurtas 2000 m.
Kardas (žurnalas)

Istorija

Pradėjo leisti Karo mokslo draugija du kartus per mėnesį. Nuo 1929 m. vasario ėjo kartą per mėnesį kaip žurnalo „Mūsų žinynas“ priedas, vadinosi „Karo mokslo draugijos žinios“. Nuo 1933 m. gegužės 15 d. „Kardą“ leido Lietuvos karininkų ramovė du kartus per mėnesį. Spausdino Raidės spaustuvė, nuo 1933 m. Spindulio spaustuvė Kaune. Tiražas 1925 m. – 1000 egz., 1938 m. – 2000 egz.
Bendradarbiavo Jurgis Byla, M. Butavičius, Stasys Dabušis, B. Gentvilas, K. Gabriūnas, Vincas Grigaliūnas-Glovackis, Antanas Januševičius, Pranas Kaunas, Antanas Mačiuika, Vytautas Maželis, Vladas Mieželis, Jonas Noreika, Jonas Petruitis, K. Slašauskas, J. Šepetys, Konstantinas Žukas ir kt.

Redaktoriai

Kazys Skučas, Vincas Jonuška, Petras Biržys, Jonas Asevičius-Acukas, Juozas Balčiūnas, Vytautas Steponaitis, Aleksandras Šimkus, Liudas Zibavičius (nuo 1938 m. pabaigos).
Belorečenskas

Istorija

Belorečensko apylinkėse yra XIV a. pilkapynų. 1863 m. pastatyta kazokų tvirtovė, vėliau buvo Belorečenskajos stanica. Miesto teisės ir dabartinis pavadinimas nuo 1958 m.

Infrastruktūra

Pro Belorečenską eina geležinkelis Tuapsė – Armaviras, veikia medžio apdirbimo, baldų, fosforo trąšų, statybinių medžiagų gamyklos, maisto (ricinos aliejaus) pramonė.
Lietuvos krepšinio federacija

Lietuvos krepšinio federacija yra Lietuvos sporto organizacija, koordinuojanti krepšinio veiklą visoje šalyje. Federacija vienija per 130 juridinių narių, 18 tūkstančių licencijuotų krepšininkų. 
Lietuvos krepšinio federacija vienija savarankiškas krepšinio lygas: Lietuvos krepšinio lygą (LKL), Nacionalinę krepšinio lygą (NKL), Regionų krepšinio lygą (RKL), Lietuvos moterų krepšinio lygą (LMKL), Nacionalinę moterų krepšinio lygą (NMKL), Lietuvos moterų krepšinio A lygą (LMKAL), Lietuvos studentų krepšinio lygą (LSKL), Lietuvos moksleivių krepšinio lygą (MKL) ir Lietuvos krepšinio veteranų lygą (LKVL). Lietuvos krepšinio teisėjų ir Lietuvos krepšinio trenerių asociacijos – taip pat LKF žinioje. 2018 m. įkurta Lietuvos 3x3 krepšinio asociacija taip pat priimta į narystę.
LKF taip pat prižiūri Lietuvos nacionalinė vyrų krepšinio rinktinės bei kitų rinktinių pasirengimą įvairioms varžyboms.
Lietuvos krepšinio federacija yra FIBA narė. Dar 1936 m. Lietuvos kamuolio žaidimo sąjungos krepšinio komitetas buvo patvirtintas FIBA nariu, o 1991 m. FIBA atkūrė Lietuvos krepšinio federacijos teises šioje tarptautinėje federacijoje.
2010 metais Lietuvos krepšinio federacijos konferencija nusprendė, kad naujuoju LKF logotipu bus Tado Gutausko skulptūros krepšiniui pagrindu sukurtas ženklas. 2014 m. logotipas buvo atnaujintas.
Nuo 1991 m. LKF prezidentu buvo Vladas Garastas. 2011 m. spalio 24 d. LKF prezidentu išrinktas žymus Lietuvos krepšininkas Arvydas Sabonis. Tuo pačiu LKF generaliniu sekretoriumi liko Mindaugas Balčiūnas. 2013 m. spalio mėn. LKF generaliniu sekretoriumi tapo Mindaugas Špokas.
KTU Inžinerijos licėjus

Istorija

1947 m. rugsėjo 1 d. pradėjo veikti 2-oji progimnazija. 2-oji progimnazija 1949 m. rugsėjo 1 d. pertvarkyta į vidurinę mokyklą. Nuo 1954 m. rugsėjo 1 d. mokykla pavadinta Kauno 22-ąja vidurine. 1960 m. pradėti statyti nauji mokyklos rūmai, o 1961 m. sausio 21 d. įvyko iškilmingas atidarymas. Pagerėjo mokymosi sąlygos, įvesta kabinetinė sistema, suaktyvėjo popamokinė veikla. 1993 metais, mokyklos bendruomenei nusprendus, mokyklai suteiktas „Purienų“ vardas. 2014 m. mokykla reorganizuota į Kauno technologijos universiteto Inžinerijos licėjų.
Vilniaus tvirtovė

Vilniaus tvirtovė (rus. Виленская крепость, rus. Виленские укрепления) – Rusijos imperijos pastatyta ir XIX a. viduryje Vilniuje funkcionavusi karinė tvirtovė (faktiškai gynybiniai įtvirtinimai).

Istorija

Prasidėjęs 1831 m. sukilimas Rusijos imperijos administraciją vertė susirūpinti Vilniaus generalgubernatorijos centro – Vilniaus miesto – gynimu. 1831 m. balandžio 6 d. Rusijos caras Nikolajus I pasirašė potvarkį dėl gynybinių įtvirtinimų statybos. Žinomas fortifikacijos specialistas generolas majoras Michailas Klimenko (1783–1840) paruošė statybos projektą, kurį nuo 1831 m. birželio 2 d. iki lapkričio 2 d. įgyvendino inžinerinis batalionas.
Gedimino kalno ir Plikojo kalno teritorijoje iš grunto buvo supilti šeši fortai. Neries dešiniajame krante (dabartinio Mindaugo tilto prieigose) įrengti apsauginiai pylimai su hornverku, turėję padėti kontroliuoti perkėlą per upę ir strateginį kelią į šiaurę (dabar miesto Rinktinės gatvė). Gedimino kalne buvo išraustas požeminis tunelis amunicijai sandėliuoti. Pertvarkyti į kareivines: Universiteto namas Botanikos sode (dab. Bernardinų sodas) ir Naujasis arsenalas (dab. Nacionalinis muziejus), pastarajame pastate sienoje nuo Neries buvo užmūryti langai ir jų vietoje atsirado šaudymo angos.
1833 m. Vilniaus inžineriniams statiniams buvo suteikta Antrosios klasės tvirtovės kategorija, nors jie ir nepilnai atitiko tvirtovei keliamus reikalavimus. Vėliau šie kariniai įtvirtinimai buvo kiek primiršti. Kai 1863 m. Lietuvoje ir Lenkijoje prasidėjo Sukilimas prieš carinę valdžią, tvirtovėje iki pat 1865 m. buvo paskelbta kovinė parengtis.
Numalšinus sukilimą, Vilniaus tvirtovė galutinai prarado savo karinę reikšmę. 1878 m. birželio 29 d. caras Aleksandras II patvirtino Tvirtovės likvidavimo projektą, šie darbai tęsėsi iki pat 1884 m. Buvo nukasti gynybiniai pylimai ir gruntu užpilti grioviai, o gyventojams vėl duotas leidimas lankyti Gedimino kalną.
Norim kilt

Norim kilt – Lietuvos vaikų ir jaunimo šokių festivalis-konkursas. Tikslai – supažindinti visuomenę su šokių stilių įvairove, atrasti naujus ir perspektyvius meninius kolektyvus, suburti skirtingų Lietuvos miestų bendrus interesus turinčius atlikėjus turiningam bendradarbiavimui.

Dalyvavimas

Dalyvauja Lietuvos kolektyvai, atliekantys šiuolaikinio šokio, „Šou“ šokio, „Pop“ šokio ir gatvės šokio kategorijas atitinkančias kompozicijas. Atrankos turuose atrinkti geriausi modernaus, „šou“, hiphopo ir charakterinio šokių kolektyvai patenka į festivalio finalą (jo vieta iki 2015 m. buvo Lietuvos nacionalinis dramos teatras). Taip pat rengiami šiuolaikinio šokio, pop šokio, hiphopo seminarai. Dalyvauja apie 2000 dalyvių (vien tik Šiaurės Lietuvos atrankiniame ture 2013 metais apie 500 šokėjų).

Istorija

Festivalį nuo 2000 metų rengia Laisvalaikio centras „7 mūzos“.
2001 metais festivalio koncertai vyko jau ne tik Vilniuje, bet ir Marijampolėje bei Klaipėdoje.
2007 metais "Norim kilt…2007" Marijampolės zonos konkurse varžėsi 36 šokėjų kolektyvai ne tik iš visos Marijampolės apskrities, bet ir iš Birštono, Druskininkų, Kauno.
„Norim kilt…2013“ dalyvavo apie 350 kolektyvų.
X-ojo šalies vaikų ir jaunimo šokių festivalio-konkurso “NORIM KILT 2015” finalas vyko Compensa koncertų salėje.
Laisvasis kritimas

Laisvasis kritimas – kūno judėjimas, kai jį veikia tik gravitacija.

Antika

Šio judėjimo esmei atskleisti prireikė beveik dviejų tūkstančių metų. Graikų filosofas Aristotelis (384–322 m. pr. m. e.), apibendrinęs praktinę stebėjimų patirtį, teigė, kad kūnas krinta tuo greičiau, kuo didesnė jo masė. Pavyzdžiui, tuo pat metu iš to paties aukščio paleista paukščio plunksna ir rašiklis nukris ne kartu. Peršasi išvada, kad sunkūs kūnai krinta greičiau nei lengvi. Šis požiūris į kūnų kritimą išsilaikė iki viduramžių. Tik 1583 m. jį paneigė italų mokslininkas G. Galilėjus (1564-1642).

Viduramžiai

Nuo Pizos bokšto (kurio aukštis 54,4 m) jis mėtė vienodos formos, bet skirtingos masės rutulius ir įsitikino, jog tiek sunkūs, tiek lengvi rutuliai pasiekia žemę beveik tuo pat metu. Vadinasi jie greitėja vienodai, t. y. rutulių pagreitis nepriklauso nuo jų masės.
Kadangi bandymams naudotų rutulių forma nesiskyrė, tai rutulius veikė vienodo didumo oro pasipriešinimo jėgos ir į jų poveikį buvo galima neatsižvelgti. Kūno judėjimą, veikiant tik žemės traukos jėgai G. Galilėjus pavadino laisvuoju kritimu. Remiantis šiais bandymais, buvo suformuluota pagrindinė išvada, atskleidžianti laisvojo kritimo pagreičio esmę: visų laisvai krintančių kūnų pagreitis yra vienodas. Atlikdamas bandymus, G. Galilėjus naudojo tą laikmetį atitinkančias priemones, pavyzdžiui, laiką jis matavo smėlio laikrodžiu arba savo pulso tvinksniais.

Dabartis

Dabar laisvojo kritimo dėsningumai tyrinėjami taikant stroboskopinį metodą. Taikant šį metodą, nesunku įsitikinti, kad vakuume kūnai krinta ta pačia sparta. Paveiksle pateikta stroboskopinė nuotrauka, vaizduojanti golfo kamuoliuko (kairėje) ir stalo teniso kamuoliuko (dešinėje) kritimą vakuume. Paleisti vienu metu abu kamuoliukai krinta vienodu greičiu.

Formulių simbolių paaiškinimai

V - kūno greitis
V₀ - pradinis kūno greitis
g - laisvojo kritimo pagreitis (9,8 m/s²)
t - laikas
h - kūno koordinatė, aukštis
h₀ - pradinė koordinatė, pradinis aukštis
Aleksejus Prochorenkovas

Aleksejus Prochorenkovas (g. 1971 m. spalio 21 d.) – Rusijos futbolininkas.

Biografija

1999–2000 m. žaidė FBK Kaunas klube.
Raišiai

Istorija

Raišiai šaltiniuose minimi nuo 1744 m. LTSR laikais – Onuškio tarybinio ūkio pagalbinė gyvenvietė.
1972 m. prie Raišių prijungtas Gargažinės kaimas (1970 m. – 23 gyventojai).
Khena

Khena, khaena (lao. ແຄນ, taj. แคน = khaen, khmer. គែន) yra Pietryčių Azijos pučiamasis muzikos instrumentas (harmoninis aerofonas) iš bambuko. Kaena tradiciškai grojama, dainuojant tautines dainas. Šiuo metu khena naudojama Laose, Tailande, kai kuriose Kambodžos dalyse. Labai panašus instrumentas (šen) naudojamas ir Kinijoje.
Kheną sudaro dvi eilės skirtingų ilgių, bambukinių vamzdelių, sujungtų į vieną, skersai einančią ertmę, į kurią ir pučiamas oras. Ant vamzdelių iš abiejų padarytos mažos skylutės, kurias dangstant abiejų rankų pirštais gaunama melodija. Khena yra tokių harmoninių (laisvo stiebo) aerofonų kaip armonika, akordeonas, pirmtakas.
TV6

Istorija

2002 m. TV3 įkūrė Vilniaus kanalą „Tango TV“. 2008 m. rugsėjo 15 d. „Tango TV“ tapo TV6. 2004 m. tuometinė „Tango TV“ pasiekė 64 % Lietuvos televizijos auditorijos (2,13 mln. žiūrovų).
Sudeikiai

Aplinkinės gyvenvietės

Liepakalniai – 7 km
Bikuškis – 2 kmSirutėnai – 6 km
UTENA – 11 kmRadeikiai – 7 km
Koldingas

Istorija

Koldingas iškilo XII a. kaip prekybinis miestas. XIII a. atsiskyrus Šlėzvigo kunigaikštystei, miestas įgijo dar didesnę reikšmę, nes tapo pasienio zona. Valdant karaliui Erikui V, buvo pastatyta pilis Koldinghus, kuri 1808 m. sudegė, bet 1990 m. buvo rekonstruota.
1658 m. gruodžio 25 d. prie Koldingo įvyko mūšis tarp švedų ir jų priešininkų danų bei lenkų–lietuvių pajėgų. Stefan Czarniecki vadovavo jungtinėms pajėgoms ir sumušė švedus.

Ekonomika

Pastačius tiltus per Mažąjį Belto sąsiaurį Koldingas ir du jo kaimynai − Vailė ir Frederisija ėmė sparčiai vystytis ekonomiškai. Šie trys miestai buvo vadinami „Koldingo trikampiu“ ir ekonominiu požiūriu neatsiliko nuo sostinės Kopenhagos.

Rankinis

Mieste gerai išvystytas rankinis. Čia įkurta sporto draugija Kolding IF. Ir vyrų ir moterų rankinio komandos dalyvauja Danijos aukščiausiosios lygos pirmenybėse.
Vaižgantas (dievas)

Vaižgantas (Waizganthos) – senovės lietuvių linų dievybė, kurios šaukėsi merginos dėl gero linų derliaus. Ši dievybė garbinta ištęstu bei gana sudėtingu ritualu ir tik tam tikru metų laiku.
Dievybę vardu Waizganthos mini XVII a. lenkų autorius Jonas Lasickis veikale „Apie žemaičių, kitų sarmatų bei netikrų krikščionių dievus“. Jis aprašo tokią Vaižganto garbinimo apeigą: nuėmus nuo laukų derlių, spalio mėnesio pabaigoje, pati aukščiausia mergina, pripylusi į sterblę paplotėlių (vadinamų sikėmis), stovėdama viena koja ant kėdės, aukštai iškeltoje kairėje rankoje laikė plačią liepos ar guobos karną, o dešinėje rankoje turėjo alaus ąsotį ir kalbėjo: Waizganthos deuaite auging mani linus teip ilgies, ik mani, nie duok munus nogus eithi („Vaižgante, dievaiti, išaugink man tokius aukštus linus, kokia aš aukšta esu, ir neleisk mums nuogiems vaikščioti“). Paskui išgerdavo iš ąsočio, vėl jį pripildavo ir išliedavo ant žemės dievybėms, paplotėlius taip pat išmesdavo, kad dievai, galėtų pavalgyti. Jeigu, tai padariusi, ji tvirtai stovėdavo, visi patikėdavo, kad kitais metais bus puikus linų derlius, o jeigu nugriūdavo ir kita koja atsispirdavo, derliumi būdavo abejojama. Vėlesni autoriai teigia, kad pagerbdami Vaižgantą, žmonės aukojo ėriuką arba gaidį ir atlikdavo jam skirtas apeigas.
Matas Pretorijus Lasickio Waizganthos aiškino esant vardu „Vaisgamtis“, kuris kilęs junginio „vaisius gauti“. Anot Pretorijaus, tai buvo vaisingumo dievybė, jai žmonės aukoję ėriuką arba gaidį. Simonas Daukantas šią dievybę vadina Vaisgamta. Pranė Dundulienė taip pat teigė, kad tai buvusi deivė Vaisgamta, kuri patriarchato laikais perinterpretuota į vyrišką dievybę. XVIII a. antroje pusėje rašytojas Gupelis mini Veizgantą (Weizgants) tarp latvių dievų. Esą tai nuotakų dievas, susijęs su geros kloties viltimi. Vladimiras Toporovas ir Viačeslavas Ivanovas Vaižganto įtraukimą į latvių dievus laiko „kabinetine mitologija“, paremta klaidinga etimologija, esą dievavardis kilęs iš žodžių vaisius, vaisa ir ganyti, ginti. Anot mitologų, šis žodis veikiau kilęs iš vyžti („pinti“). Valteris Jaskevičius dievavardį gretina su asmenvardžiu *Vaišganta(s), kuris nepaliudytas, bet išlikę jo atmainos Vaišginta bei Vaišgintas, taip pat vietovardis Vaišgintiškiai (Vojžgintiški).
Algimantas Žukas (1944)

Biografija

1960 m. baigė Panevėžio 1-ąją vidurinę mokyklą, 1976 m. – Rygos valstybinį universitetą, 1980 m. – Leningrado aukštąją partinę mokyklą.
1963–1972 m. dirbo Lietuvos žvejybos ir prekybos laivyne, įvairiose gamyklose. 1972–1975 m. dienraščio „Tarybinė Klaipėda“ korespondentas, 1975–1978 m. savaitraščio „Lietuvos žvejys“ redaktorius, 1980–1984 m. dienraščio „Tarybinė Klaipėda“ atsakingasis sekretorius, 1984–1990 m. – LKP CK instruktorius. 1990–1994 m. – dienraščio „Respublika“ apžvalgininkas, užsienio naujienų skyriaus redaktorius, 1994–1996 m. dienraščio „Diena“ vyriausiojo redaktoriaus pavaduotojas. Nuo 1996 m. spalio mėn. laikraščio „Lietuvos žinios“ vyriausiojo redaktoriaus pavaduotojas, 1997–1998 m. vyriausiasis redaktorius.
1985–1990 m. Lietuvos televizijoje vedė laidas „Vyriausybės studija“ ir „Dialogai“, 1995–1996 m. – LNK televizijos laidą „Monitorius“. Nuo 1989 m. – radijo stoties „Laisvė“ korespondentas Lietuvoje.
Sam S. Shubert

Biografija

Gimė 1878 m. rugpjūčio 27 d. Kudirkos Naumiestyje. Tėvas David Schubert, motina Katrina Helwitzin. Būdamas 4 metų kartu su šeima emigravo į JAV, kur apsigyveno Sirakiusuose šalia Niujorko. Tėvas buvo alkoholikas, šeima turėjo finansinių problemų, todėl jaunam vaikinui teko dirbti batų valytoju. Po kiek laiko gavo darbą Operos namuose, kur dalino lankstinukus. Nors ir turėdamas menką išsilavinimą buvo gabus matematikai, kas leido jam gauti darbą operos buhalterijoje. Po kiek laiko gavo buhalterio darbą didžiausiame Sirakiusų teatre - Wieting Theatre. Čia jam kilo noras režisuoti ir kurti teatro spektaklius, vėliau kartu su broliais Lee Shubert ir Jacob J. Shubert už skolintus pinigus įkūrė savo teatrą.
Sėkmingai užsiimdami teatro verslu broliai nutarė plėstis Niujorko mieste, kur 1900 m. kovo pabaigoje išsinuomavo patalpas Brodvėjuje ir Manhatane. Jauniausiasis brolis Jacob liko gyventi ir prižiūrėti teatrus Sirakiusuose, o Lee ir Sam išvyko gyventi į Niujorką, kur pradėjo kurti sėkmingiausią XX a. JAV teatrų imperiją, kuriai priklausė Winter Garden Theatre ir Shubert Theatre.
1905 m. gegužės 13 d. traukiniu keliaujant verslo reikalais į Pitsburgą, prie Harisburgo miesto, traukinys susidūrė su krovinine mašina. Avarijos metu Šubertas buvo stipriai sužalotas, po dviejų dienų nuo sužalojimų mirė ligoninėje. Buvo palaidotas Šubertų šeimos kape, Salemo kapinėse, Brukline.
1913 m. jo broliai Brodvėjuje atidarė teatrą, kurį pavadino Sam S. Shubert Theatre vardu ir kuris veikia iki šių dienų. 1945 m. broliai įsigijo Majestic teatrą Čikagoje, kurį taip pat pervadino Sam S. Shubert vardu.
Autologinė kamieninių kraujo ląstelių transplantacija

Stimuliacijos fazė

„Inkaras“ laiko kamienines ląsteles prie stromos kaulų čiulpuose.
Pirmiausiai skiriama granuliocitų kolonijas stimuliuojančių faktorių (G-KSF) – taip skatinama mielopoezė, kamieninės ląstelės iš kaulų čiulpų migruoja į periferinį kraują. Bet jeigu ir didinant dozę - neefektyvu, tada naudojami kiti, nauji stimuliuojantys vaistai.
Penktą stimuliacijos dieną – galima patikrinti kamieninių ląstelių koncentraciją kraujyje ir galima pradėti rinkti ląsteles.
Kraujodaros vieta – ilgųjų kaulų diafizės (būdinga labiau jauniems žmonėms), klubakaulis.
Separatorius – centrifūga (aferezatas; aferezė – tyrimo pavadinimas), masių gradiento pagrindu atskiria monomorfonuklearų (MMN) sluoksnį į specialų maišelį - taip gaunamas MMN sluoksnis, turtingas kamieninėmis ląstelėmis. Po to tikriname maišelio turinį, kamieninių ląstelių koncentraciją. Mažiausia koncentracija: 2x10*6/kg recipiento kūno masės (tada jau bus efektyvu).
CD34+ – pagal šį markerį atskiriame, ar tai kamieninės ląstelės.
Kamieninių ląstelių gali prireikti kelioms transplantacijoms. Kamieninės ląstelės išlieka gyvybingos 72 val. po surinkimo pabaigos. 

Esminiai autologinės kaulų čiulpų transplantacijos aspektai

Pagrindinis gydantis veiksnys – chemoterapija, o kamieninės ląstelės – tik atstato kraujodarą, bet neturi antinavikinio poveikio.
 

Standartinės

Gaunamas labai didelis pranašumas, lyginant su kitais gydymo metodais, pasiekiamos ilgos remisijos. Gydymas taikomas esant Hodžkino ir ne Hodžkino limfomai (kraujo sistemos navikams), mielominei ligai, ūminėms leukemijoms.

Tiriamosios

Dar nėra klinikinių duomenų, kad tai turėtų būti kasdieninė praktika, tačiau galėtų būti taikoma transplantacija esant: sarkomai, solidiniams navikams, germinatyviniams navikams, krūties, kiaušidžių vėžiui, autoimuninėms ligoms (nesusijusioms su navikais).
Autoimuninės ligos - tai iškreiptas imuninės sistemos atsakas, reakcija į antikūnus ir organus (pvz.: reumatoidinis artritas, sisteminė raudonoji vilkligė, sisteminė sklerozė, išsėtinė sklerozė, I tipo cukrinis diabetas).